amanoisuno/poet huggingface dataset:
送李司直赴江西使幕 韓翃
斂版辭漢廷，進帆歸楚幕。三江城上轉，九里人家泊。好酒近宜城，能詩謝康樂。雨晴西山樹，日出南昌郭。竹露點衣巾，湖煙濕扃鑰。主人蒼玉佩，後騎黃金絡。高視領八州，相期同一鶚。行當報知己，從此飛寥廓。
祭嶽回重贈孟都督 韓翃
封作天齊王，清祠太山下。魯公秋賽畢，曉日回高駕。從騎盡幽幷，同人皆沈謝。自矜文武足，一醉寒溪夜。
送南少府歸壽春 韓翃
人言壽春遠，此去先秋到。孤客小翼舟，諸生高翅帽。淮風生竹簟，楚雨移茶竈。若在八公山，題詩一相報。
經月巖山 韓翃
驅車過閩越，路出饒陽西。仙山翠如畫，簇簇生虹蜺。羣峯若侍從，衆阜如嬰提。巖巒互吞吐，嶺岫相追攜。中有月輪滿，皎潔如圓珪。玉皇恣遊覽，到此神應迷。嫦娥曳霞帔，引我同攀躋。騰騰上天半，玉鏡懸飛梯。瑤池何悄悄，鸞鶴煙中棲。回頭望塵事，露下寒淒淒。
送客之江寧 韓翃
春流送客不應賒，南入徐州見柳花。朱雀橋邊看淮水，烏衣巷裏問王家。千閭萬井無多事，闢戶開門向山翠。楚雲朝下石頭城，江燕雙飛瓦棺寺。吳士風流甚可親，相逢嘉賞日應新。從來此地夸羊酪，自有蓴羹定却人。
送山陰姚丞攜妓之任兼寄山陰蘇少府 韓翃
東風香草路，南客心容與。白皙吳王孫，青蛾柳家女。都門數騎出，河口片帆舉。夜簟眠橘洲，春衫傍楓嶼。山陰政簡甚從容，到罷唯求物外蹤。落日花邊剡溪水，晴烟竹裏會稽峯。才子風流蘇伯玉，同官曉暮應相逐。加餐共愛鱸魚肥，醒酒仍憐甘蔗熟。知君鍊思本清新，季子如今德有鄰。他日如尋始寧墅，題詩早晚寄西人。
和高平朱參軍思歸作 韓翃
髯參軍，髯參軍。身爲北州吏，心寄東山雲。坐見淒淒芳草綠，遙思往日晴江曲。刺船頻向剡中回，捧被曾過越人宿。花裏鶯啼白日高，春樓把酒送車螯。狂歌好愛陶彭澤，佳句唯稱謝法曹。平生樂事多如此，忍爲浮名隔千里。一雁南飛動客心，思歸何待秋風起。
贈別成明府赴劒南 韓翃
朝爲三室印，晚爲三蜀人。遙知下車日，正及巴山春。縣道橘花裏，驛流江水濱。公門輙無事，賞地能相親。解衣初醉綠芳夕，應採蹲鴟薦佳客。霽水遠暎西川時，閑望碧雞飛古祠。愛君樂事佳興發，天外銅梁多夢思。
送孫潑赴雲中 韓翃
黃驄少年舞雙戟，目視旁人皆辟易。百戰能誇隴上兒，一身復作雲中客。寒風動地氣蒼茫，橫吹先悲出塞長。敲石軍中傳夜火，斧冰河畔汲朝漿。前鋒直指陰山外，虜騎紛紛膽應碎。匈奴破盡人看歸，金印酬功如斗大。
送客還江東 韓翃
還家不落春風後，數日應沽越人酒。池畔花深鬬鴨欄，橋邊雨洗藏鴉柳。遙憐內舍著新衣，復向鄰家醉落暉。把手閑歌香橘下，空山一望鷓鴣飛。
送夏侯侍郎 韓翃
元戎車右早飛聲，御史府中新正名。翰墨已齊鍾大理，風流好繼謝宣城。從軍曉別龍驤幕，六騎先驅嘶近郭。前路應留白玉臺，行人輙美黃金絡。使君下馬愛瀛洲，簡貴將求物外遊。聽訟不聞烏布帳，迎賓暫著紫綈裘。公庭日夕羅山翠，功遂心閑無一事。移書或問島邊人，立仗時呼鈴下吏。事業初傳小夏侯，中年劒笏在西州。浮雲飛鳥兩相忘，他日依依城上樓。
送李湜下第歸衛州便遊河北 韓翃
莫嗟太常屈，便入蘇門嘯。裏在應未遲，勿作我身料。輕雲日下不成陰，出對流芳攪別心。萬雉城東春水闊，千人鄉北晚花深。舊竹青青常繞宅，到時疎曠應自適。佳期縱得上宮遊，旅食還爲北邙客。路出司州勝景長，西山翠色帶清漳。仙人磯近茱萸澗，銅雀臺臨野馬岡。屢道主人多愛士，何辭策馬千餘里。高譚魏國訪先生，修刺平原過內史。一舉青雲在早秋，恐君從此便淹留。有錢莫向河間用，載筆須來闕下遊。
張山人草堂會王方士 韓翃
嶼花晚，山日長，蕙帶麻襦食草堂。一片水光飛入戶，千竿竹影亂登牆。園梅熟，家醞香。新溼頭巾不復篸，相看醉倒臥藜牀。
送蓨縣劉主簿楚 韓翃
起家得事平原侯，晚出都門辭舊遊。草色連綿幾千里，青驪躞蹀路旁子。花深近縣宿河陽，竹暎春舟渡淇水。鄴下淹留佳賞新，羣公舊日心相親。金盤曉鱠朱衣鮒，玉簟霄迎翠羽人。王程書使前期促，他日應知舉鞭速。寒水浮瓜五月時，把君衣袖長河曲。
題玉山觀禪師蘭若 韓翃
玉山宴坐移年月，錫杖承恩詣丹闕。先朝親與會龍華，紫禁鳴鐘白日斜。宮女焚香把經卷，天人就席禮袈裟。禪牀久臥虎溪水，蘭若初開鳳城裏。不出囂塵見遠公，道成何必青蓮宮。朝持藥缽千家近，暮倚繩牀一室空。掖垣揮翰君稱美，遠客陪遊問真理。薄宦深知誤此心，回心願學雷居士。
贈別上元主簿張著 韓翃
上書一見平津侯，劒笏斜齊秣陵尉。朝垂綬帶迎遠客，暮鎖印囊飛上吏。長樂花深萬井時，同官無事有歸期。回船對酒三生渚，繫馬焚香五願祠。日日澄江帶山翠，綠芳都在經過地。行人看射領軍堂，遊女題詩光宅寺。風流才調愛君偏，此別相逢定幾年。惆悵浮雲迷遠道，張侯樓上月娟娟。
別氾水縣尉 韓翃
未央宮殿金開鑰，詔引賢良卷珠箔。花間賜食近丹墀，烟裏揮毫對青閣。萬年枝影轉斜光，三道先成君激昂。谷水直言身不顧，郄詵高第轉名香。綠槐陰陰出關道，上有蟬聲下秋草。奴子平頭駿馬肥，少年白皙登王畿。五侯客舍偏留宿，一縣人家爭看歸。南向千峯北臨水，佳期賞地應窮此。賦詩或送鄭行人，舉酒常陪魏公子。自憐寂寞會君稀，猶著前時博士衣。我欲低眉問知己，若將無用廢東歸。
別李明府 韓翃
寵光五世要青組，出入珠宮引簫鼓。醉舞雄王玳瑁牀，嬌嘶駿馬珊瑚柱。胡兒夾鼓越婢隨，行捧玉盤嘗荔枝。羅山道士請人送，林邑使臣調象騎。愛君一身遊上國，闕下名公如舊識。萬里初懷印綬歸，湘江過盡嶺花飛。五侯焦石烹江筍，千戶沈香染客衣。別後想君難可見，蒼梧雲裏空山縣。汗苑芳菲入夏闌，待君障日蒲葵扇。
送中兄典邵州 韓翃
官騎連西向楚雲，朱軒出餞晝紛紛。百城兼領安南國，雙筆遙揮王左君。一路諸侯爭館穀，洪池高會荆臺曲。玉顏送酒銅[鞮]歌，金管留人石頭宿。北雁初回江燕飛，南湖春暖著春衣。湘君祠對空山掩，漁父焚香日暮歸。百事無留到官後，重門寂寂垂高柳。零陵過贈石香溪，洞口人來飲醇酒。登樓暮結邵陽情，萬里蒼波煙靄生。他日新詩應見報，還如宣遠在安城。
送萬巨 韓翃
漢相見王陵，揚州事張禹。風帆木蘭檝，水國蓮花府。百丈清江十月天，寒城鼓角曉鐘前。金爐促膝諸曹吏，玉管繁華美少年。有時過向長干地，遠對湖光近山翠。好逢南苑看人歸，也向西池留客醉。高柳垂煙橘帶霜，朝遊石渚暮橫塘。紅牋色奪風流座，白苧詞傾翰墨場。夫子前年入朝後，高名籍籍時賢口。共憐詩興轉清新，繼遠家聲在此身。屈指待爲青瑣客，回頭莫羨白亭人。
送巴州楊使君 韓翃
白雲縣北千山口，青歲欲開殘雪後。前驅錦帶魚皮鞮，側佩金璋虎頭綬。南鄭侯家醉落暉，東關陌上著鞭歸。愁看野馬隨官騎，笑取秦人帶客旗。使者下車憂疾苦，豪吏銷聲出公府。萬里歌鐘相慶時，巴童聲節渝兒舞。
送王侍御赴江西兼寄李袁州 韓翃
中朝理章服，南國隨旌旆。臘酒湘城隅，春衣楚江外。垂簾白角簟，下筯鱸魚鱠。雄筆佐名公，虛舟應時輩。按俗承流幾路清，平明山靄春江雲。湓城詩贈魚司馬，汝水人逢王右軍。綠蘋白芷遙相引，孤興幽尋知不近。井上銅人行見無，湖中石燕飛應盡。禮門前直事仙郎，腰垂青綬領咸陽。花間五馬迎君日，雨霽煙開玉女岡。
寄雍丘竇明府 韓翃
少年結綬騁金羈，許下如看瓊樹枝。入里親過朗陵伯，出門高視潁川兒。西遊太府東乘傳，泗上諸侯誰不羨。時輩寧將白筆期，高流竚向丹霄見。何事飜飛不及羣，虎班突騎來紛紛。吳江垂釣楚山醉，身寄滄波心白雲。中歲胡塵靜如掃，一官又罷行將老。薛公薦士得君初，囗領黃金千室餘。機盡獨親沙上鳥，家貧唯向釜中魚。囗囗囗囗囗囗囗，囗出重門煙樹裏。感物吟詩對暮天，懷人倚杖臨秋水。別離幾日問前期，鳴雁亭邊人去時。獨坐不堪朝與夕，高風蕭索亂蟬悲。
贈衮州孟都督 韓翃
少年親事冠軍侯，中歲仍遷北衮州。露冕寧夸漢車服，下帷常討魯春秋。後齋草色連高閣，車簡人稀獨行樂。閑心近掩陶使君，詩興遙齊謝康樂。遠山重疊水逶迤，落日東城閑望時。不見雙親辦豐膳，能留五馬盡佳期。北場爭轉黃金勒，愛客華亭賞秋色。卷簾滿地鋪氍毹，吹角鳴弦開玉壺。願學平原十日飲，此時不忍歌驪駒。
別孟都督 韓翃
平蕪霽色寒城下，美酒百壺爭勸把。連呼寶劒銳頭兒，少駐金羈大頭馬。一飲留歡分有餘，寸心懷思復何如。他時相憶若相問，青瑣門前開素書。
送別鄭明府 韓翃
長頭大鼻鬢如雪，早歲連兵劒鋒折。千金盡去無斗儲，雙袖破來空百結。獨戀郊扉已十春，高陽酒徒連此身。路傍誰識鄭公子，谷口應知漢逸人。兒女相悲探井臼，前功豈在他人後。勸君不得學淵明，且策驢車辭五柳。
贈別王侍御赴上都 韓翃
翩翩馬上郎，執簡佩銀章。西向洛陽歸鄠杜，回頭結念蓮花府。朝辭芳草萬歲街，暮宿春山一泉塢。青青樹色傍行衣，乳燕流鶯相間飛。遠過三峯臨八水，幽尋佳賞偏如此。殘花片片細柳風，落日疎鐘小槐雨。相思掩泣復何如，公子門前人漸疎。幸有心期當小暑，葛衣紗帽望回車。
贈別太常李博士兼寄兩省舊遊 韓翃
兩年戴武弁，趨侍明光殿。一朝簪惠文，客事信陵君。簡異當朝執，香非寓直熏。差肩何記室，攜手李將軍。玉鐙初回酸棗館，金鈿正舞石榴裙。忽驚萬事隨流水，不見雙旌逐塞雲。感舊撫心多寂寂，與君相遇頭初白。暫誇五首軍中詩，還憶萬年枝下客。昨日留歡今送歸，空披秋水暎斜暉。閑吟佳句對孤鶴，惆悵寒霜落葉稀。
寄哥舒僕射 韓翃
萬里長城家，一生唯報國。腰垂紫文綬，手控黃金勒。高視黑頭翁，遙吞白騎賊。先麾牙門將，轉鬬黃河北。帳下親兵皆少年，錦衣承日繡行纏。轆轤寶劒初出鞘，宛轉角弓初上弦。步人抽箭大如笛，前把兩矛後雙戟。左盤右射紅塵中，鶻入鴉羣有誰敵。殺將破軍白日餘，回旃舞旆北風初。郡公楯鼻好磨墨，走馬爲君飛羽書。
贈別華陰道士 韓翃
紫府先生舊同學，腰垂彤管貯靈藥。耻論方士小還丹，好飲仙人太玄酪。芙蓉山頂玉池西，一室平臨萬仞溪。晝灑瑤臺五雲溼，夜行金燭七星齊。回身暫下青冥裏，方外相尋有知己。賣鮓市中何許人，釣魚坐上誰家子。青青百草雲臺春，煙駕霓衣白角巾。露葉獨歸仙掌去，迴風片雨謝時人。
送崔秀才赴上元兼省叔父 韓翃
寒塘斂暮雪，臘鼓迎春早。匹馬五城人，重裘千里道。淮山輕露溼，江樹狂風掃。楚縣久醞醲，揚州百花好。練湖東望接雲陽，女市西遊入建康。行樂遠誇紅布旆，風流近賭紫香囊。詩家行輩如君少，極目苦心懷謝朓。煙開日上板橋南，吳岫青青出林表。
寄武陵李少府 韓翃
小縣春山口，公孫吏隱時。楚歌催晚醉，蠻語入新詩。桂水遙相憶，花源暗有期。郢門千里外，莫怪尺書遲。
贈張建 韓翃
結客平陵下，當年倚俠遊。傳看轆轤劍，醉脫驦驌裘。翠羽雙鬟妾，珠簾百尺樓。春風坐相待，晚日莫淹留。
送客歸廣平 韓翃
家在趙邯鄲，歸心輙自歡。晚杯狐腋暖，春雪馬毛寒。孟月途中破，輕冰水上殘。到時楊柳色，奈向故園看。
送張儋水路歸北海 韓翃
千里東歸客，孤心憶舊游。片帆依白水，高枕臥青州。柏寢寒蕪變，梧臺宿雨收。知君心興遠，每上海邊樓。
題龍興寺澹師房 韓翃
雙林彼上人，詩興轉相親。竹裏經聲晚，門前山色春。卷簾苔點淨，下筯藥苗新。記取無生理，歸來問此身。
送客遊江南 韓翃
南使孤帆遠，東風任意吹。楚雲殊不斷，江鳥暫相隨。月淨鴛鴦水，春生豆蔻枝。賞稱佳麗地，君去莫應知。
贈張道者 韓翃
採藥三山罷，乘風五日歸。翦荷成舊屋，剉蘗染新衣。玉粒指應久，丹砂驗不微。坐看青節引，要與白雲飛。
送客遊江南 韓翃
桂水隨去遠，賞心知有餘。衣香楚山橘，手鱠湘波魚。芳芷不共把，浮雲悵離居。遙想汩羅上，弔屈秋風初。
送海州姚別駕 韓翃
少年爲長史，東去事諸侯。坐覺千閭靜，閑隨五馬遊。行人楚國道，暮雪鬱林州。他日知相憶，春風海上樓。
送趙評事赴洪州使幕 韓翃
孤舟行遠近，一路過湘東。官屬張廷尉，身隨杜幼公。山河映湘竹，水驛帶青楓。萬里思君處，秋江夜雨中。
送李侍御赴徐州行營 韓翃
少年兼柱史，東至舊徐州。遠屬平津閣，前驅博望侯。向營淮水滿，吹角楚天秋。客夢依依處，寒山對白樓。
題僧房 韓翃
披衣聞客至，關鎖此時開。鳴罄夕陽盡，捲簾秋色來。名香連竹徑，清梵出花臺。身在心無住，他方到幾回。
送壽州陳錄事 韓翃
壽陽南渡口，斂笏見諸侯。五兩楚雲暮，千家淮水秋。開簾對芳草，送客上春洲。請問山中桂，王孫幾度遊。
送趙陸司兵歸使幕 韓翃
客路青蕪遍，關城白日低。身趨雙節近，名共五雲齊。遠水公田上，春山郡舍西。無因得攜手，東望轉悽悽。
送蔣員外端公歸淮南 韓翃
淮南芳草色，日夕引歸船。御史王元貺，郎官顧彥先。光風千日暖，寒食百花燃。惆悵佳期近，澄江與暮天。
題慈仁寺竹院 韓翃
千峰對古寺，何異到西林。幽罄蟬聲下，閑窗竹翠陰。詩人謝客興，法侶遠公心。寂寂爐煙裏，香花欲暮深。
贈鄆州馬使君 韓翃
東方千馬騎，出望使君時。暮雪行看盡，春城到莫遲。路人趨墨幘，官柳度青絲。他日鈴齋內，知君亦賦詩。
送張丞歸使幕 韓翃
獨受主恩歸，當朝似者稀。玉壺分御酒，金殿賜春衣。拂席流鶯醉，鳴鞭駿馬肥。滿臺簪白筆，捧手戀清暉。
贈長洲何主簿 韓翃
挂席逐歸流，依依望虎丘。殘春過楚縣，夜雨宿吳洲。野寺吟詩入，溪橋折筍游。到官無一事，清靜有諸侯。
贈王逖 韓翃
端笏事龍樓，思閑輙告休。新調赭白馬，暫試黑貂裘。珠履迎佳客，金錢與莫愁。座中豪貴滿，誰道不風流。
送深州吳司馬歸使幕 韓翃
東門送遠客，車馬正紛紛。舊識張京兆，新隨劉領軍。行驄看暮雨，歸雁踏青雲。一去藂臺北，佳聲幾日聞。
華亭夜宴庾侍御宅 韓翃
世故他年別，心期此夜同。千峰孤燭外，片雨一更中。酒客逢山簡，詩人得謝公。自憐驅匹馬，拂曙向關東。
送客之上谷 韓翃
北客悲秋色，田園憶去來。披衣朝易水，匹馬夕燕臺。風翦荷花碎，霜迎栗罅開。賞心知不淺，累月故人杯。
宴吳王宅 韓翃
玉管簫聲合，金盃酒色殷。聽歌吳季札，縱飲漢中山。稱壽爭離席，留歡輙上關。莫言辭客醉，猶得曳裾還。
題薦福寺衡嶽暕師房 韓翃
春城乞食還，高論此中閑。僧臘堦前樹，禪心江上山。疎簾看雪卷，深戶映花關。晚送門人出，鐘聲杳靄間。
送戴廸赴鳳翔幕府 韓翃
青春帶文綬，去事魏征西。上路金羇出，中人玉筯齊。當歌酒萬斛，看獵馬千蹄。自有從軍樂，何須怨解攜。
送劉侍御赴陝州 韓翃
金羈映驌驦，後騎佩干將。把酒春城晚，鳴鞭曉路長。帶冰新溜澀，間雪早梅香。明日懷賢處，依依御史牀。
李中丞宅夜宴送丘侍御赴江東便往辰州 韓翃
積雪臨階夜，重裘對酒時。中丞違沈約，才子送丘遲。一路三江上，孤舟萬里期。辰州佳興在，他日寄新詩。
送李侍御歸宣州使幕 韓翃
春草東江外，翩翩北路歸。官齊魏公子，身逐謝玄暉。山色隨行騎，鶯聲傍客衣。主人池上酌，攜手暮花飛。
東城水亭宴李侍御副使 韓翃
東門留客處，沽酒用錢刀。秋水牀下急，斜暉林外高。金羇絡騕褭，玉匣閉豪曹。去日隨戎幕，東風見伯勞。
送祕書謝監赴江西使幕 韓翃
謝監憶山程，辭家萬里行。寒衣傍楚色，孤枕宿潮聲。小寇不足問，新詩應漸清。府公相待日，引斾出江城。
送江陵元司錄 韓翃
新領州從事，曾爲朝大夫。江城竹使待，山路橘官扶。片雨三江道，殘秋五葉湖。能令詩思好，楚色與寒蕪。
送劉侍御赴令公行營 韓翃
東城躍紫騮，西路大刀頭。上客劉公幹，元戎郭細侯。一軍偏許國，百戰又防秋。請問蕭關道，胡塵早晚收。
送金華王明府 韓翃
縣舍江雲裏，心閑境又偏。家貧陶令酒，月俸沈郎錢。黃蘗香山路，青楓暮雨天。時聞引車騎，竹外到銅泉。
送張渚赴越州 韓翃
白面誰家郎，青驪照地光。桃花開綬色，蘇合借衣香。暮雪連峰近，春江海市長。風流似張緒，別後見垂楊。
送道士姪歸池陽 韓翃
銀角桃枝杖，東門贈別初。幽州尋馬客，灞岸送驢車。野飯秋山靜，行衣落照餘。燕南羣從少，此去意何如。
贈張五諲歸濠州別業 韓翃
常知罷官意，果與世人疎。復此涼風起，仍聞濠上居。故山期採菊，秋水憶觀魚。一去蓬蒿逕，羨君閑有餘。
送營城李少府 韓翃
懷錄兼就養，更懷趨府心。晴山東里近，春水北門深。新綬映芳草，舊家依遠林。還乘鄭小駟，躞蹀縣城陰。
送盧大理趙侍御祭東嶽兼寄孟衮州 韓翃
東嶽昔有事，兩臣朝望歸。驛亭開歲酒，齋舍著新衣。上客鍾大理，主人陶武威。仍隨御史馬，山路滿光輝。
送皇甫大夫赴浙東 韓翃
舟師分水國，漢將領秦官。麾下同心吏，軍中囗囗端。吳門秋露溼，楚驛暮天寒。豪貴東山去，風流勝謝安。
送韋秀才 韓翃
東人相見罷，秋草獨歸時。幾日孫弘閣，當年謝朓詩。寒山葉落早，多雨路行遲。好憶金門步，功名自有期。
送客一歸襄陽二歸潯陽 韓翃
南驅匹馬會心期，東望扁舟愜夢思。熨斗山前春色早，香爐峰頂暮煙時。空林欲訪龐居士，古寺應懷遠法師。兩地由來堪取興，三賢他日幸留詩。
送故人赴江陵尋庾牧 韓翃
主人持節拜荆州，走馬應從一路遊。斑竹岡連山雨暗，枇杷門向楚天秋。佳期笑把齋中酒，遠意閑登城上樓。文體此時看又別，吾知小庾甚風流。
送客水路歸陝 韓翃
相風竿影曉來斜，渭水東流去不賒。枕上未醒秦地酒，舟前已見陝人家。春橋楊柳應齊葉，古縣棠棃也作花。好是吾賢佳賞地，行逢三月會連沙。
送丹陽劉太真 韓翃
長干道上落花朝，羨爾當年賞事饒。下筯已憐鵝炙美，開籠不奈鴨媒嬌。春衣晚入青楊巷，細馬初過皂莢橋。相訪不辭千里遠，西風好借木蘭橈。
送客歸江州 韓翃
東歸復得采真遊，江水迎君日夜流。客舍不離青雀舫，人家舊在白鷗洲。風吹山帶遙知雨，露溼荷裳已報秋。聞道泉明居止近，籃輿相訪爲淹留。
題張逸人園林 韓翃
花源一曲映茅堂，清論閑階坐夕陽。麈尾手中毛已脫，蟹螯尊上味初香。春深黃口傳窺樹，雨後青苔散點牆。更道小山宜助賞，呼兒舒簟醉巖芳。
又題張逸人園林 韓翃
藏頭不復見時人，愛此雲山奉養真。露色點衣孤嶼曉，花枝妨帽小園春。時攜幼稚諸峰上，閑濯眉須一水濱。興罷歸來還對酌，茅檐挂著紫荷巾。
送劉將軍 韓翃
明光細甲照錏鍛，昨日承恩拜虎牙。膽大欲期姜伯約，功多不讓李輕車。青巾校尉遙相許，墨矟將軍莫大誇。闕下來時親伏奏，胡塵未盡不爲家。
送鄭員外 韓翃
風流不減杜陵時，五十爲郎未是遲。孺子亦知名下士，樂人爭唱卷中詩。身齊吏部還多醉，心顧尚書自有期。要路眼青知己在，不應窮巷久低眉。
寄徐州鄭使君 韓翃
江城五馬楚雲邊，不羨雍容畫省年。才子舊稱何水部，使君還繼謝臨川。射堂草遍收殘雨，官路人稀對夕天。雖臥郡齋千里隔，與君同見月初圓。
送襄垣王君歸南陽別墅 韓翃
都門霽後不飛塵，草色萋萋滿路春。雙兔坡東千室吏，三鴉水上一歸人。愁眠客舍衣香滿，走渡河橋馬汗新。少婦比來多遠望，應知蟢子上羅巾。
送王誕渤海使赴李太守行營 韓翃
少年結客散黃金，中歲連兵掃綠林。渤海名王曾折首，漢家諸將盡傾心。行人去指徐州近，飲馬回看泗水深。喜見明時鍾太尉，功名一似舊淮陰。
送王少府歸杭州 韓翃
歸舟一路轉青蘋，更欲隨潮向富春。吳郡陸機稱地主，錢塘蘇小是鄉親。葛花滿把能消酒，梔子同心好贈人。早晚重過魚浦宿，遙憐佳句篋中新。
贈王隨 韓翃
青雲自致晚應遙，朱邸新婚樂事饒。飲罷更憐雙袖舞，試來偏愛五花驕。帳裏爐香春夢曉，堂前燭影早更朝。更說毬場新雨歇，王孫今日定相邀。
同題仙游觀 韓翃
仙臺下見五城樓，風物淒淒宿雨收。山色遙連秦樹晚，砧聲近報漢宮秋。疎松影落空壇靜，細草香閑小洞幽。何用別尋方外去，人間亦自有丹丘。
訪王起居不遇留贈 韓翃
雙龍闕下拜恩初，天子令君注起居。載筆已齊周右史，論詩更事謝中書。行聞漏滴隨金仗，入對爐煙侍玉除。賀客自知來獨晚，青驪不見意何如。
送劉評事赴廣州使幕 韓翃
征南官屬似君稀，才子當今劉孝威。蠻府參軍趨傳舍，交州刺史拜行衣。前臨瘴海無人過，却望衡陽少雁飛。爲報蒼梧雲影道，明年早送客帆歸。
送冷朝陽還上元 韓翃
青絲䋏引木蘭船，名遂身歸拜慶年。落日澄江烏榜外，秋風疎柳白門前。橋通小市家林近，山帶平湖野寺連。別後依依寒食裏，共君攜手在東田。
送高別駕歸汴州 韓翃
信陵門下識君偏，駿馬輕裘正少年。寒雨送歸千里外，東風沈醉百花前。身隨玉帳心應愜，官佐龍符勢又全。久客未知何計是，參差去借汶陽田。
送康洗馬歸滑州 韓翃
腰佩雕弓漢射聲，東歸銜命見雙旌。青絲玉勒康侯馬，孟水金堤滑伯城。臘雪夜看宜縱飲，寒蕪晝獵不妨行。懷君又隔千山遠，別後春風百草生。
寄上田僕射 韓翃
家封薛縣異諸田，報主榮親義兩全。僕射臨戎謝安石，大夫持憲杜延年。金裝晝出羅千騎，玉案晨飡直萬錢。應念一身留闕下，闔門遙寄魯西偏。
送王光輔歸青州兼寄儲侍郎 韓翃
幾回奏事建章宮，聖主偏知漢將功。身著紫衣趨闕下，口銜丹詔出關東。蟬聲驛路秋山裏，草色河橋落照中。遠憶故人滄海別，當年好躍五花驄。
宴楊駙馬山池 韓翃
垂楊拂岸草茸茸，繡戶簾前花影重。鱠下玉盤紅縷細，酒開金甕綠醅濃。中朝駙馬何平叔，南國詞人陸士龍。落日泛舟同醉處，回潭百丈映千峰。
送長史李少府入蜀 韓翃
行行獨出故關遲，南望千山無盡期。見舞巴童應暫笑，聞歌蜀道又堪悲。孤城晚閉清江上，匹馬寒嘶白露時。別後此心君自見，山中何事不相思。
送客還江東 韓翃
不妨高臥順流歸，五兩行看掃翠微。鼯鼠夜喧孤枕近，鵁鶄曉避客船飛。一壺先醉桃枝簟，百和初熏苧布衣。君到新林江口泊，吟詩應賞謝玄暉。
寄令狐尚書 韓翃
立身榮貴復何如，龍節紅旗從板輿。妙略多推霍驃騎，能文獨見沈尚書。臨風高會千門帳，映水連營百乘車。他日感恩慙未報，舉家猶似涸池魚。
扈從郊廟因呈兩省諸公 韓翃
丹墀列士主恩同，廄馬翩翩出漢宮。奉引乘輿金仗裏，親嘗賜食玉盤中。晝趨行殿旌門北，夜宿齋房刻漏東。明日駕迴承雨露，齊將萬歲及春風。
送端州馮使君 韓翃
白皙風流似有鬚，一門豪貴領蒼梧。三峰亭暗橘邊宿，八桂林香節下趨。玉樹羣兒爭翠羽，金盤少妾揀明珠。懷君樂事不可見，騣馬翩翩新虎符。
送王府張參軍附學及第東歸 韓翃
鄰家不識鬬雞翁，閉戶能齊隱者風。顧步曾爲小山客，成名因事大江公。一身千里寒蕪上，單馬重裘臘月中。寂寂故園行見在，暮天殘雪洛城東。
送齊明府赴東陽 韓翃
綠絲帆繂桂爲檣，過盡淮山楚水長。萬里移家背春穀，一官行府向東陽。風流好愛杯中物，豪蕩仍欺陌上郎。別後心期如在眼，猨聲煙色樹蒼蒼。
魯中送從事歸滎陽 韓翃
故園衰草帶滎波，歲晚知如君思何。輕橐歸時魯縞薄，寒衣縫處鄭綿多。萬人都督鳴騮送，百里邦君枉騎過。累路盡逢知己在，曾無對酒不高歌。
衮州送李明府使蘇州便赴告期 韓翃
莫言水國去迢迢，白馬吳門見不遙。楓樹林中經楚雨，木蘭舟上蹋江潮。空山古寺千年石，草色寒隄百尺橋。早晚盧家蘭室在，珊瑚玉佩徹青霄。
送田明府歸終南別業 韓翃
故園此日多心賞，窗下泉流竹外雲。近館應逢沈道士，比鄰自識卞田君。離宮樹影登山見，上苑鐘聲過雪聞。相勸早移丹鳳闕，不須常戀白鷗羣。
家兄自山南罷歸獻詩敘事 韓翃
時輩已爭先，吾兄未著鞭。空嗟鑷鬚日，猶是屈腰年。不以殊方遠，仍論水地偏。襄橙隨客路，漢竹引歸船。雲木巴東峽，林泉峴北川。池餘騎馬處，宅似臥龍邊。夜簟千峰月，朝窗萬井煙。朱荷江女院，青稻楚人田。縣舍多瀟灑，城樓入醉眠。黃苞柑正熟，紅縷鱠仍鮮。坐厭牽絲倦，因從解綬旋。初辭五斗米，唯奉一囊錢。室好生虛白，書耽守太玄。櫪中嘶欵段，階下引潺湲。落照淵明柳，春風叔夜弦。絳紗儒客帳，丹訣羽人篇。雅論承安石，新詩與惠連。興清湖見底，襟豁霧開天。魏闕心猶繫，周才道豈捐。一丘無自逸，三府會招賢。
送李中丞赴商州 韓翃
五馬渭橋東，連嘶逐曉風。當年紫髯將，他日黑頭公。不異金吾寵，兼齊玉帳雄。閉營春雪下，吹角暮山空。香麝松陰裏，寒猨黛色中。郡齋多賞事，好與故人同。
漢宮曲二首 一 韓翃
駿馬繡障泥，紅塵撲四蹄。歸時何太晚，日照杏花西。
漢宮曲二首 二 韓翃
繡幕珊瑚鉤，春開翡翠樓。深情不肯道，嬌倚鈿箜篌。
陪孟都督祭嶽途中有贈 韓翃
封疆七百里，祿秩二千石。擁節祠太山，寒天霜草白。
送陳明府赴淮南 韓翃
年華近逼清明，落日微風送行。黃鳥綿蠻芳樹，紫騮躞蹀東城。花間一杯促膝，煙外千里含情。應渡淮南信宿，諸侯擁斾相迎。
寒食 韓翃
春城無處不飛花，寒食東風御柳斜。日暮漢宮傳蠟燭，輕煙散入五侯家。
羽林騎 韓翃
駿馬牽來御柳中，鳴鞭欲向渭橋東。紅蹄亂蹋春城雪，花頷驕嘶上苑風。
看調馬 韓翃
鴛鴦赭白齒新齊，晚日花中散碧蹄。玉勒斗回初噴沫，金鞭欲下不成嘶。
漢宮曲二首 一 韓翃
五柞宮中過臘看，萬年枝上雪花殘。綺窗夜閉玉堂靜，素綆朝穿金井寒。
漢宮曲二首 二 韓翃
家在長陵小市中，珠簾繡戶對春風。君王昨日移仙仗，玉輦迎將入漢宮。
少年行 韓翃
千點斕斒玉勒驄，青絲結尾繡纏騣。鳴鞭曉出章臺路，葉葉春衣楊柳風。
題玉真觀李祕書院 韓翃
白雲斜日影深松，玉宇瑤壇知幾重。把酒題詩人散後，華陽洞裏有疎鐘。
送客之潞府 韓翃
官柳青青匹馬嘶，迴風暮雨入銅鞮。佳期別在春山裏，應是人蓡五葉齊。
送客貶五溪 韓翃
南過猨聲一逐臣，回看秋草淚霑巾。寒天暮雪空山裏，幾處蠻家是主人。
梁城贈一二同幕 韓翃
五營河畔列旌旗，吹角鳴鼙日暮時。曾是信陵門下客，兩迴相弔不勝悲。
河上寄故人 韓翃
河流曉天，濮水清煙。日暖昆吾臺上，春深顓頊城邊。鶯聲亂啁鵠囗，花片細點龍泉。西望情人早至，猶應得醉芳年。
留題寧川香蓋寺壁 韓翃
愛遠登高塵眼開。爲憐蕭寺上經臺，山川誰識龍蛇蟄。天地自迎風雨來，柳放寒條秋已老。雁搖孤翼暮空迴，何人會得其中事。又被殘花落日催。
寄柳氏 韓翃
章臺柳，章臺柳，顏色青青今在否？縱使長條似舊垂，也應攀折他人手。
海上寄蕭立 獨孤及
朔風剪塞草，寒露日夜結。行行到瀛壖，歸思生暮節。驛樓見萬里，延首望遼碣。遠海入大荒，平蕪際窮髮。舊國在夢想，故人胡且越。契闊阻風期，荏苒成雨別。海西望京口，兩地各天末。索居動經秋，再笑知曷月。日南望中盡，唯見飛鳥滅。音塵未易得，何由慰飢渴。
三月三日自京到華陰於水亭獨酌寄裴六薛八 獨孤及
祗役匪遑息，經時客三秦。還家問節候，知到上巳辰。山縣何所有，高城閉青春。和風不吾欺，桃杏滿四鄰。舊友適遠別，誰當接歡欣。呼兒命長瓢，獨酌湘吳醇。一酌一朗詠，既酣意亦申。言筌暫兩忘，霞月祗相新。裴子塵表物，薛侯席上珍。寄書二傲吏，何日同車茵。詎肯使空名，終然羈此身。他年解桎梏，長作海上人。
代書寄上裴六冀劉二潁 獨孤及
昔余馬首東，君在海北汭。盡屏簿領書，相與議巖穴。載來詣佳境，每山有車轍。長嘯林木動，高歌唾壺缺。此辭月未周，虜馬嘶絳闕。猛虎踞大道，九州當中裂。聞君棄孤城，猶自握漢節。恥栖惡木影，忍與故山別。脫舄挂嶺雲，冏然若鳥逝。唯留潺湲水，分付練溪月。爾來大谷梨，白花再成雪。關梁限天險，歡樂竟兩絕。大盜近削平，三川今底寧。句芒布春令，屏翳收雷霆。伊洛日夜漲，鳴臯蘭杜青。騫騫兩黃鵠，何處遊青冥。疇昔切玉刃，應如新發硎。及時當樹勳，高懸景鐘銘。莫抱白雲意，徑往丹丘庭。功成儻長揖，然後謀滄溟。
客舍月下對酒醉後寄畢四燿 獨孤及
鄉路風雪深，生事憂患迫。天長波瀾廣，高舉無六翮。獨立寒夜移，幽境思彌積。霜月照膽淨，銀河入簷白。沽酒聊自勞，開樽坐簷隙。主人奏絲桐，能使高興劇。清機暫無累，獻酢更絡繹。慷慨葛天歌，愔愔廣陵陌。既醉萬事遺，耳熱心亦適。視身兀如泥，瞪目傲今昔。故人間城闕，音信兩脉脉。別時前盟在，寸景莫自擲。心與白日鬬，十無一滿百。寓形薪火內，甘作天地客。與物無親疎，斗酒勝竹帛。何必用自苦，將貽古賢責。
下弋陽江舟中代書寄裴侍御 獨孤及
故鄉隔西日，水去連長天。前路知幾許，但指天南邊。愴恨極浦外，隱映青山連。東風滿帆來，五兩如弓弦。遙羨繡衣客，冏然馬首先。得餐武昌魚，不顧潯陽田。屈指數別日，忽乎成兩年。百花已滿眼，春草漸碧鮮。豈是離居時，奈何于役牽。洞庭有深涉，曷日期歸旋。且作異鄉料，詎知攜手緣。離憂未易銷，莫道樽酒賢。
癸卯歲赴南豐道中聞京師失守寄權士繇韓幼深 獨孤及
種田不遇歲，策名不遭時。胡塵晦落日，西望泣路岐。猛虎嘯北風，麕麚皆載馳。深泥駕疲牛，踸踔余何之。詰屈白道轉，繚繞清溪隨。荒谷嘯山鬼，深林啼子規。長歎指故山，三奏歸來詞。不逢眼中人，調苦車逶遲。士繇松筠操，幼深瓊樹姿。別來平安否，何階一申眉。白雲失帝鄉，遠水恨天涯。昂藏雙威鳳，曷月還西枝。努力愛華髮，盛年振羽儀。但令迍難康，不負滄洲期。莫作新亭泣，徒使夷吾嗤。
賈員外處見中書賈舍人巴陵詩集覧之懷舊代書寄贈 獨孤及
海岸望青瑣，雲長天漫漫。十年不一展，知有關山難。適逢阮始平，立馬問長安。取公詠懷詩，示我江海瀾。暫若窺武庫，森然矛戟寒。眼明遺頭風，心悅忘朝餐。大駕今返正，熊羆扈鳴鑾。公遊鳳凰沼，獻可在筆端。繫越有長纓，封關祗一丸。冏然翔寥廓，仰望慚羽翰。嘉會不我與，相思歲雲殫。唯當袖佳句，持比青琅玕。
代書寄上李廣州 獨孤及
皖水望番禺，迢迢青天末。鴻鴈飛不到，音塵何由達。獨有輿人歌，隔雲聲諠聒。皆稱府君仁，百越賴全活。推誠魚鱉信，持正魑魅怛。疲民保中和，性足無夭閼。天子咨四岳，佇公濟方割。幾時復旋歸，入踐青瑣闥。賤子託明德，繚若松上葛。別離鄙恡生，結念思所豁。門欄關山阻，岐路天地闊。唯憑萬里書，持用慰飢渴。
夏中詶于逖畢燿問病見贈 獨孤及
救物智所昧，學仙願未從。行藏兩乖角，蹭蹬風波中。薄宦耻降志，臥痾非養蒙。閉關涉兩旬，羇思浩無窮。鸑鷟何處來，雙舞下碧空。離別隔雲雨，惠然此相逢。把手賀疾間，舉杯欣酒濃。新詩見久要，清論激深衷。高館舒夜簟，開門延微風。火雲赫嵯峨，日暮千萬峯。遙指故山笑，相看撫號鐘。聲和由心清，事感知氣同。出處未易料，且歌緩愁容。願君崇明德，歲暮如青松。
詶梁二十宋中所贈兼留別梁少府 獨孤及
少讀黃帝書，肯不笑機事。意猶負深衷，未免名跡累。厭貧學干祿，欲徇賓王利。甘爲風波人，豈復江海意。擔簦平臺下，是日飲羇思。逢君道寸心，暫喜一交臂。緒言未及竟，離念已復至。甯[陵]望南丘，雲雨成兩地。途殊跡方間，河廣流且駛。暮帆望不及，覽贈心欲醉。愛君如金錫，昆弟皆茂異。奕赫連絲衣，榮養能錫類。君子道未長，深藏青雲器。巨鱗有縱時，今日不足議。唯當加餐飯，好我袖中字。別離動經年，莫道分首易。
庚子歲避地至玉山詶韓司馬所贈 獨孤及
滄海疾風起，洪波駭恬鱗。已無濟川分，甘作乘桴人。揮手謝秣陵，舉帆指甌閩。安和風塵表，偶與瓊瑤親。共悲行路難，況逢江南春。故園忽如夢，返復知何辰。曠野豺虎滿，深山蘭蕙新。枉君灞陵什，廻首徒酸辛。
奉和李大夫同呂評事太行苦熱行兼寄院中諸公 獨孤及
駟馬上太行，修途亙遼碣。王程無留駕，日昃未遑歇。請問此何時，恢台朱明月。長蛇稽天討，上將方北伐。明主命使臣，皇華得時傑。已忘羊腸險，豈憚濕風熱。搖策汗滂滄，登岸思紆結。炎雲如煙火，谿谷將恐竭。晝景赩可畏，涼飆何由發。山長飛鳥墮，目極行車絕。趙魏方俶擾，安危俟明哲。歸路豈不懷，飲冰有苦節。會同傳檄至，疑議立談決。況有阮元瑜，翩翩秉書札。起予歌赤坂，永好踰白雪。誰念剖竹人，無因執羈紲。
詶皇甫侍御望天灊山見示之作 獨孤及
早歲慕五嶽，嘗爲塵機礙。孰知天柱峯，今與郡齋對。隱嶙抱元氣，氤氳含青靄。雲崖媚遠空，石壁寒古塞。漢皇南遊日，望秩此昭配。法駕到谷口，禮容振荒外。焚柴百神趨，執玉萬方會。天旋物順動，德布澤霶霈。講武威已耀，學仙功未艾。黃金竟何成，洪業遽淪昧。度世若一瞬，昨朝已千載。如今封禪壇，唯見雲雨晦。長望哀往古，勞生慚大塊。清暉幸相娛，幽獨知所賴。寒城春方正，初日明可愛。萬殊喜陽和，余亦荷時泰。山色日夜綠，下有清淺瀨。愧作拳僂人，沈迷簿書內。登臨歎拘限，出處悲老大。況聽郢中曲，復識湘南態。思免物累牽，敢令道機退。瞞然誦佳句，持此秋蘭佩。
送陳兼應辟兼寄高適賈至 獨孤及
結綠處燕石，卞和不必知。所以王佐才，未能忘茅茨。罷官梁山外，穫稻楚水湄。適會傅巖人，虛舟濟川時。天網忽搖頓，公才難棄遺。鳳凰翔千仞，今始一鳴岐。上馬指國門，舉鞭射書帷。預知大人賦，掩却歸來詞。天子方在宥，朝廷張四維。料君能獻可，努力副疇咨。舊友滿皇州，高冠飛翠蕤。相逢絳闕下，應道軒車遲。高侯秉戎翰，策馬觀西夷。方從幕中事，參謀王者師。賈生去洛陽，焜耀琳瑯姿。芳名動北步，逸韻陵南皮。肅肅舉鴻毛，冷然順風吹。波流有同異，由是限別離。漢塞隔隴底，秦川連鎬池。白雲日夜滿，道里安可思。夢想浩盈積，物華愁變衰。因君附錯刀，送遠益淒其。四海各橫絕，九霄應易期。不知故巢燕，決起棲何枝。
送相里郎中赴江西 獨孤及
君把一尺詔，南遊濟滄浪。受恩忘險艱，不道歧路長。戎狄方搆患，休牛殊未遑。三秦千倉空，戰卒如餓狼。委輸資外府，諏謀寄賢良。有才當陳力，安得遂翱翔。豈不慎井賦，賦均人亦康。遙知軒車到，萬室安耕桑。火伏金氣騰，昊天欲蒼茫。寒蟬慘巴鄧，秋色愁沅湘。昨日攜手西，於今芸再黃。歡娛詎幾許，復向天一方。蹢躅話世故，惆悵舉離觴。共求數刻歡，戲謔君此堂。今日把手笑，少時各他鄉。身名同風波，聚散未易量。曷月還朝天，及時開智囊。前期儻猶闊，加飯勉自強。
觀海 獨孤及
北登渤澥島，廻首秦東門。誰尸造物功，鑿此天池源。澒洞吞百谷，周流無四垠。廓然混茫際，望見天地根。白日自中吐，扶桑如可捫。超遙蓬萊峰，想像金臺存。秦帝昔經此，登臨冀飛翻。揚旌百神會，望日羣山奔。徐福竟何成，羨門徒空言。唯見石橋足，千年潮水痕。
初晴抱琴登馬退山對酒望遠醉後作 獨孤及
年長心易感，況爲憂患纏。壯圖迫世故，行止兩茫然。王旅方伐叛，虎臣皆被堅。魯人著儒服，甘就南山田。挈榼上高磴，超遙望平川。滄江大如綖，隱映入遠天。荒服何所有，山花雪中然。寒泉得日景，吐霤鳴湔湔。舉酒勸白雲，唱歌慰頹年。微風度竹來，韻我號鍾弦。一彈一引滿，耳熱知心宣。曲終余亦酣，起舞山水前。人生幾何時，太半百憂煎。今日羇愁破，始知濁酒賢。
同徐侍郎五雲溪新庭重陽宴集作 獨孤及
萬峰蒼翠色，雙溪清淺流。已符東山趣，況值江南秋。白露天地肅，黃花門館幽。山公惜美景，肯爲芳樽留。五馬照池塘，繁弦催獻酬。臨風孟嘉帽，乘興李膺舟。騁望傲千古，當歌遺四愁。豈令永和人，獨擅山陰遊。
雨晴後陪王員外泛後湖得溪字 獨孤及
遠山媚平楚，宿雨漲清溪。沿泝任舟檝，歡言無町畦。酒酣相視笑，心與白鷗齊。
題思禪寺上方 獨孤及
溪口聞法鼓，停橈登翠屏。攀雲到金界，合掌開禪扃。鬱律衆山抱，空濛花雨零。老僧指香樓，云是不死庭。眇眇于越路，茫茫春草青。遠山噴百谷，繚繞馳東溟。目極道何在，境照心亦冥。騞然諸根空，破結如破瓶。下視三界狹，但聞五濁腥。山中有良藥，吾欲隳天形。
季冬自嵩山赴洛道中作 獨孤及
皇運偶中變，長蛇食中土。天蓋西北傾，衆星隕如雨。胡塵動地起，千里聞戰鼓。死人成爲阜，流血塗草莽。策馬何紛紛，捐軀抗豺虎。甘心赴國難，誰謂荼葉苦。天子初受命，省方造區宇。斬鯨安溟波，截鼇作天柱。三微復正統，五玉歸文祖。不圖漢官儀，今日忽再覩。升高望京邑，佳氣連海浦。寶鼎歊景雲，明堂舞干羽。虎臣囗激昂，囗囗囗禦侮。腐儒著縫掖，何處議鄒魯。西上轘轅山，丘陵橫今古。和氣蒸萬物，臘月春靄吐。得爲太平人，窮達不足數。他日遇封禪，著書繼三五。
早發若峴驛望廬山 獨孤及
雨罷山翠鮮，泠泠東風好。斷崖雲生處，是向峯頂道。誰謂峯頂遠，跂予可瞻討。忘緣祛天機，脫屐恨不早。祗恐歲云暮，遂與空名老。心往跡未幷，慚愧山上草。
寒夜溪行舟中作 獨孤及
日沈諸山昏，寂歷羣動宿。孤舟獨不繫，風水夜相逐。雲歸恆星白，霜下天地肅。月輪大如盤，金波入空谷。魏闕萬里道，羇念千慮束。倦飛思故巢，敢望桐與竹。沈吟登樓賦，中夜起三復。憂來無良方，歸候春酒熟。
壬辰歲過舊居 獨孤及
少年事遠遊，出入燕與秦。離居歲周天，猶作勞歌人。負劒渡潁水，歸馬自知津。緣源到舊廬，攬涕尋荒榛。鄰里喜相勞，壺觴展殷勤。酒蘭擊筑語，及此離會因。丈夫隨世波，豈料百年身。今日負鄙願，多慙故山春。
丙戌歲正月出洛陽書懷 獨孤及
往歲衣褐見，受服金馬門。擬將忠與貞，來酬主人恩。天地暫雷雨，洪波生平原。窮鱗遂蹭蹬，夙昔事罕存。幸逢帝出震，授鉞清東藩。白日忽再中，萬方咸駿奔。王風從西來，春光滿乾坤。蟄蟲競飛動，余亦辭籠樊。遭遇思自強，寵辱安足言。唯將四方志，廻首謝故園。
傷春懷歸 獨孤及
誰謂鄉可望，望在天地涯。但有時命同，萬里共歲華。昨夜南山雨，殷雷坼萌芽。源桃不余欺，先發秦人家。寂寂戶外掩，遲遲春日斜。源桃默無言，秦人獨長嗟。不惜中腸苦，但言會合賒。思歸吾誰訴，笑向南枝花。
雜詩 獨孤及
百花結成子，春物捨我去。流年惜不得，獨坐空閨暮。心自有所待，甘爲物華悞。未必千黃金，買得一人顧。
山中春思 獨孤及
獺祭川水大，人家春日長。獨謠晝不暮，搔首慙年芳。靡草知節換，含葩向新陽。不嫌三徑深，爲我生池塘。亭午井竈閑，雀聲響空倉。花落沒屐齒，風動羣木香。歸路雲水外，天涯杳茫茫。獨卷萬里心，深入山鳥行。芳景勿相迫，春愁未遽忘。
雨後公超谷北原眺望寄高拾遺 獨孤及
崖口雨足收，清光洗高天。虹蜺斂殘靄，山水含碧鮮。遠空霞破露月輪，薄雲片片成魚鱗。五陵如薺渭如帶，目極千里關山春。朝來爽氣未易說，畫取花峯贈遠人。
自東都還濠州奉詶王八諫議見贈 獨孤及
關西仕時俱稚容，彪彪之鬢始相逢。天地變化縣城改，獨有故人交態在。不言會合跡未幷，猶以歲寒心相待。洛陽居守寄酇侯，君著貂冠參運籌。高閣連雲騎省夜，新文會友涼風秋。青袍白面昔攜手，冉冉府趨君記否。雲分雨散十五年，始得一笑樽酒前。未遑少留驟遠別，況值旅鴈鳴秋天。二華舊遊如夢想，他時再會何由緣。賴君贈我郢中曲，別後相思被管弦。
官渡柳歌送李員外承恩往揚州覲省 獨孤及
君不見官渡河兩岸，三月楊柳枝。千條萬條色，一一勝綠絲。花作鉛粉絮，葉成翠羽帳。此時送遠人，悵望春水上。遠客折楊柳，依依兩含情。夾郎木蘭舟，送郎千里行。郎把紫泥書，東征覲庭闈。脫却貂襜褕，新著五綵衣。雙鳳幷兩翅，將雛東南飛。五兩得便風，幾日到揚州。莫貪揚州好，客行剩淹留。郎到官渡頭，春闌已應久。殷勤道遠別，爲謝大堤柳。攀條儻相憶，五里一回首。明年柳枝黃，問郎還家否。
東平蓬萊驛夜宴平盧楊判官醉後贈別姚太守置酒留宴 獨孤及
驛樓漲海壖，秋月寒城邊。相見自不足，況逢主人賢。夜清酒濃人如玉，一斗何啻直十千。木蘭爲樽金爲杯，江南急管盧女弦。齊童如花解郢曲，起舞激楚歌採蓮。固知別多相逢少，樂極哀至心嬋娟。少留莫辭醉，前路方悠然。明日分飛儻相憶，祗應遙望西南天。
同岑郎中屯田韋員外花樹歌 獨孤及
東風動地吹花發，渭城桃李千樹雪。芳菲可愛不可留，武陵歸客心欲絕。金華省郎惜佳辰，秪持棣蕚照青春。君家自是成蹊處，況有庭花作主人。
和李尚書畫射虎圖歌 獨孤及
飢虎呀呀立當路，萬夫震恐百獸怒。彤弓金鏃當者誰，鳴鞭飛控流星馳。居然畫中見真態，若務除惡不顧私。時和年豐五兵已，白額未誅壯士耻。分銖遠邇懸彀中，不中不發思全功。捨矢如破石可裂，應弦盡敵山爲空。殺氣滿堂觀者駭，颯若崖谷生長風。精微入神在毫末，作繢造物可同功。方叔秉鉞受命新，丹青起予氣益振。底綏靜難巧可擬，嗟歎不足聲成文。他時代天育萬物，亦以此道安斯民。
和贈遠 獨孤及
憶得去年春風至，中庭桃李映瑣窗。美人挾瑟對芳樹，玉顏亭亭與花雙。今年新花如舊時，去年美人不在茲。借問離居恨深淺，祗應獨有庭花知。
和題藤架 獨孤及
䔿䔿葉成幄，璀璀花落架。花前離心苦，愁至無日夜。人去藤花千里強，藤花無主爲誰芳。相思歷亂何由盡，春日迢迢如線長。
江上代書寄裴使君 獨孤及
何地離念劇，江臯風雪時。艱難傷遠道，老大怯前期。疇昔行藏計，祗將力命推。能令書信數，猶足緩相思。
登後湖傷春懷京師故舊 獨孤及
昨日看搖落，驚秋方怨咨。幾經開口笑，復及看花時。世事空名束，生涯素髮知。山山春草滿，何處不相思。
暮春於山谷寺上方遇恩命加官賜服詶皇甫侍御見賀之作 獨孤及
天書到法堂，朽質被榮光。自笑無功德，殊恩謬激揚。還登建禮署，猶忝會稽章。佳句慙相及，稱仁豈易當。
荅李滁州題庭前石竹花見寄 獨孤及
殷疑曙霞染，巧類匣刀裁。不怕南風熱，能迎小暑開。遊蜂憐色好，思婦感年催。覽贈添離恨，愁腸日幾廻。
得李滁州書以玉潭莊見託因書春思以詩代荅 獨孤及
春物行將老，懷君意詎堪。朱顏因酒強，白髮對花慙。日日思瓊樹，書書話玉潭。知同百口累，曷日辦抽簪。
荅李滁州憶玉潭新居見寄 獨孤及
從來招隱地，未有剖符人。山水能成癖，巢夷擬獨親。猪肝無足累，馬首敢辭勤。掃灑潭中月，他時望德鄰。
將赴京答李紓贈別 獨孤及
膠漆常投分，荆蠻各倦遊。帝鄉今獨往，溝水便分流。甘作遠行客，深慙不繫舟。思君帶將緩，豈直日三秋。
和大夫秋夜書情即事 獨孤及
上略當分閫，高情善閉關。忘機羣動息，無戰五兵閑。鈴閣風傳漏，書窗月滿山。方知秋興作，非惜二毛斑。
送虢州王錄事之任 獨孤及
謂子文章達，當年羽翼高。一經俄白首，三命尚青袍。未遇須藏器，安卑莫告勞。盤根儻相值，試用發硎刀。
送長孫將軍拜歙州之任 獨孤及
臨難敢橫行，遭時取盛名。五兵常典校，四十又專城。浪逐樓船破，風從虎竹生。島夷今可料，繫頸有長纓。
送何員外使湖南 獨孤及
夙昔皆黃綬，差池復瑣闈。上田無晚熟，逸翮果先飛。前路舟休繫，故山雲不歸。王程儻未復，莫遣鯉書稀。
送江陵全少卿赴府任 獨孤及
冢司方眘選，劇縣得英髦。固是攀雲漸，何嗟趨府勞。楚山迎驛路，漢水漲秋濤。騫翥方茲始，看君六翮高。
送虞秀才擢第歸長沙 獨孤及
充賦名今遂，安親事不違。甲科文比玉，歸路錦爲衣。海運同鵾化，風帆若鳥飛。知君到三逕，松菊有光輝。
送陽翟張主簿之任 獨孤及
舊聞陽翟縣，西接鳳高山。作吏同山隱，知君處劇閑。少年當効用，遠道豈辭艱。遲子揚名後，方期綵服還。
送游員外赴淮西 獨孤及
多君有奇略，投筆佐元戎。已佩郎官印，兼乘御史驄。使星隨驛騎，歸路有秋風。莫道無書札，他年懷袖空。
送馬鄭州 獨孤及
使君朱兩轓，春日整東轅。芳草成臯路，青山涼水源。勉修循吏跡，以謝主人恩。當使仁風動，遙聽輿頌諠。
送義烏韋明府 獨孤及
妙年能致身，陳力復安親。不憚關山遠，寧辭簿領勤。過江雲滿路，到縣海爲鄰。每歎違心賞，吳門正早春。
送陳王府張長史還京 獨孤及
論齒弟兄列，爲邦前後差。十年方一見，此別復何嗟。極目故關道，傷心南浦花。少時相憶處，招手望行車。
李卿東池夜宴得池字 獨孤及
政成機不擾，心愜宴忘疲。去燭延高月，傾罍就小池。舞盤廻雪動，弦奏躍魚隨。自是山公興，誰令下士知。
九月九日李蘇州東樓宴 獨孤及
是菊花開日，當君乘興秋。風前孟嘉帽，月下庾公樓。酒解留征客，歌能破別愁。醉歸無以贈，祗奉萬年酬。
與韓侍御同尋李七舍人不遇題壁留贈 獨孤及
三徑何寂寂，主人山上山。亭空簷月在，水落釣磯閑。藥院雞犬靜，酒壚苔蘚班。知君少機事，當待暮雲還。
喜辱韓十四郎中書兼封近詩示代書題贈 獨孤及
各牽于役間遊遨，獨坐相思正鬱陶。長跪讀書心蹔緩，短章投我曲何高。宦情緣木知非願，王事敦人敢告勞。所歎在官成遠別，徒言岏水纔容舠。
早發龍沮館舟中寄東海徐司倉鄭司戶 獨孤及
沙禽相呼曙色分，漁浦鳴桹十里聞。正當秋風渡楚水，況值遠道傷離羣。津頭却望後湖岸，別處已隔東山雲。停艫目送北歸翼，惜無瑤華持寄君。
詶常郿縣見贈 獨孤及
愛君修政若修身，鰥寡來歸乳雉馴。堂上五弦銷暇日，邑中千室有陽春。謂乘鳧舄朝天子，却愧猪肝累主人。辭後讀君懷縣作，定知三歲字猶新。
登山谷寺上方答皇甫侍御臥疾闕陪車騎之後 獨孤及
梵宮香閣攀霞上，天柱孤峯指掌看。漢主馬蹤成蔓草，法王身相示空棺。雲扶踴塔青霄庳，松蔭禪庭白日寒。不見戴逵心莫展，賴將新贈比琅玕。
答皇甫十六侍御北歸留別作 獨孤及
正當楚客傷春地，豈是騷人道別時。俱徇空名嗟欲老，況將行役料前期。勞生多故應同病，羸馬單車莫自悲。明日相望隔雲水，解顔唯有袖中詩。
答李滁州見寄 獨孤及
相逢遽歎別離牽，三見江臯惠草鮮。白髮俱生歡未再，滄州獨往意何堅。愁看郡內花將歇，忍過山中月屢圓。終日望君休汝騎，愧無堪報起予篇。
得柳員外書封寄近詩書中兼報新主行營兵馬因代書戲答 獨孤及
郎官作掾心非好，儒服臨戎政已聞。說劒嘗宗漆園吏，戒嚴應笑棘門軍。遙知抵掌論皇道，時復吟詩向白雲。百越待君言即敘，相思不敢愴離羣。
同皇甫侍御齋中春望見示之作 獨孤及
望遠思歸心易傷，況將衰鬢偶年光。時攀芳樹愁花盡，晝掩高齋厭日長。甘比流波辭舊浦，忍看新草遍橫塘。因君贈我江楓詠，春思如今未易量。
傷春贈遠 獨孤及
去水流年日並馳，年光客思兩相隨。咨嗟斑鬢今承弁，慙愧新荷又發池。楊柳逶迤愁遠道，鷓鴣啁哳怨南枝。憶君何啻同瓊樹，但向春風送別離。